Jóhanna Elín Guðmundsdóttir bætti sitt persónulega met í tveimur greinum . Mynd / SSÍ Jóhanna Elín Guðmundsdóttir og Snæfríður Sól Jórunnardóttir settu báðar persónuleg met í morgun í undanrásum á Evrópumeistaramótinu í 25 metra laug í Glasgow og Jóhanna meira að segja í tveimur greinum . Jóhanna Elín Guðmundsdóttir og Snæfríður Sól Jórunnardóttir eru yngstu landsliðsmenn Íslands á mótinu , Jóhanna Elín er átján ára en Snæfríður Sól er nítján ára . Jóhanna Elín Guðmundsdóttir hóf keppni Íslendinga í dag þegar hún keppti í undanrásum í 50 metra flugsundi sem hún synti á 27,19 sekúndum , en það er 41 / 100 úr sekúndu bæting á hennar besta tíma . Það var nóg að gera hjá henni í morgun og stutt í næsta sund . Jóhanna Elín synti öðru sinni , nú 100 metra skriðsund og bætti tímann sinn einnig í þeirri grein þegar hún synti á 56,03 sekúndum sem er líka 41 / 100 úr sekúndu betri tími en hún átti . Jóhanna Elín var að vonum ánægð með sig að loknum þessum tveimur greinum sínum og skokkaði glaðbeitt til búningsklefa samkvæmt frétt á heimasíðu íslenska Sundsambandsins . Snæfríður Sól Jórunnardóttir synti líka í 100 metra skriðsundi og hún bætti einnig sinn besta tíma . Snæfríður Sól synti á 55,25 sekúndum en átti fyrir 55,57 sekúndur síðan í október . Hún lét vel af sér eftir sundið og á sína bestu grein 200 metra skriðsund eftir síðar á mótinu . Snæfríður Sól endaði í 34. sæti í undanrásunum en Jóhanna Elín í 47. sæti . Kristinn Þórarinsson endaði einstaklingssundin í þessum hluta með 100 metra baksundi . Hann synti á 53,99 sekúndum sem er rétt við tímann sem hann setti á ÍM 25 . Kristinn var sáttur eftir sundið , sagði þetta lofa góðu með framhaldið . Kristinn endaði í 50. sæti . Í lokin synti íslenska sveitin 4 x 50 metra fjórsund – kynblandað boðsund . Sveitina skipuðu Kolbeinn Hrafnkelsson sem synti baksundið , Kristinn Þórarinsson bringusundið , Ingibjörg Kristín Jónsdóttir flugsundið og Jóhanna Elín Guðmundsdóttir sem synti skriðsundið . Tími sveitarinnar var 1:44 , 51 mín .